b'\n_START_ARTICLE_\nDamijan Mo\xc4\x8dnik\n_START_SECTION_\n\xc5\xbdivljenje in delo\n_START_PARAGRAPH_\nDamijan Mo\xc4\x8dnik se je rodil v Kranju 30. novembra 1967. Leta 1991 je diplomiral iz kompozicije na Akademiji za glasbo v Ljubljani, kjer je za Symphonic movement prejel \xc5\xa1tudentsko Pre\xc5\xa1ernovo nagrado. Pozneje se je ve\xc4\x8dkrat izpopolnjeval v tujini, tudi pri Ericu Ericsonu._NEWLINE_Deluje kot zborovodja KZ Megaron, C\xc5\xbdePZ Andrej Vavken in kot glasbeni pedagog in vodja glasbenih dejavnosti na \xc5\xa0kofijski klasi\xc4\x8dni gimnaziji v \xc5\xa0entvidu, kjer je zaslu\xc5\xbeen za izgradnjo t.i. zborovske piramide, hierarhi\xc4\x8dnega sistema petih gimnazijskih zborov in dveh zborov alumnov, ki delujejo v okviru Zavoda sv. Stanislava,  kjer tudi vodi Mladinski me\xc5\xa1ani zbor sv. Stanislava in skupaj z Dragom Arkom Godalni orkester Glasbene \xc5\xa1ole v Zavodu sv. Stanislava._NEWLINE_Njegove zborovske skladbe prepevajo zbori \xc5\xa1irom sveta (Evropa, Amerika, Japonska ...). K njegovi prepoznavnosti je pomembno vplivala zgo\xc5\xa1\xc4\x8denka Verbum supernum prodiens, ki jo je izdala zalo\xc5\xbeba Carus iz Frankfurta, \xc5\xa1e posebej pa skladba Christus est natus, ki jo je med mnogimi izvedel in posnel tudi Svetovni mladinski zbor pod vodstvom Garyja Gradna. Leta 1995 je s pesmijo Tiso\xc4\x8d let je \xc5\xbee minilo zmagal na nate\xc4\x8daju za pesem ob prvem obisku pape\xc5\xbea Janeza Pavla II. v Sloveniji. Decembra 2018 je premiero do\xc5\xbeivela njegova prva mladinska opera V\xc5\xa1e\xc4\x8d si mi._NEWLINE_Vsako leto priredi SOZ, slovenski otro\xc5\xa1ki zbor, ko se nad sto otrok zbere v \xc5\xa0entvidu in se teden dni u\xc4\x8di raznih te\xc5\xbejih in malo la\xc5\xbejih pesmi, in potem svoje enotedensko znanje upodobijo tudi na dveh koncertih._NEWLINE_V veliki meri se posve\xc4\x8da zborovski sakralni glasbi, sklada tudi orkestralna in druga dela. Velja za enega najbolj izvajanih slovenskih sodobnih skladateljev. Za svoje delo in izvajanja je prejel \xc5\xa1tevilne doma\xc4\x8de in mednarodne nagrade. Leta 2019 mu je Javni sklad za kulturne dejavnosti podelil srebrno plaketo za pedago\xc5\xa1ko delo ter obse\xc5\xbeen in izvrsten glasbeni opus.\n_START_SECTION_\nSlog\n_START_PARAGRAPH_\nMo\xc4\x8dnikov glasbeni izraz temelji na inovativnih ritmi\xc4\x8dnih in melodi\xc4\x8dnih idejah. Melodije pogosto nakazujejo korenine v gregorianiki in slovenski ljudski glasbi. Take teko\xc4\x8de melodi\xc4\x8dne zasnove Mo\xc4\x8dniku dovoljujejo ustvarjanje razli\xc4\x8dnih polifonih, politonalnih in polikordalnih struktur.'